
A V I Z

asupra propunerii legislative pentru completarea pct.i) al  art. 16 al  Legii nr.95/2006 privind reforma  în domeniul sănătăţii


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea pct.i) al  art. 16 al  Legii nr.95/2006 privind reforma  în domeniul sănătăţii, trimisă cu adresa nr. Pl - x 242 din 10 aprilie  2007, înregistrată sub nr.31/373 din  11 aprilie  2007. 
Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră  decizională. 

Senatul, în calitate de primă Cameră sesizată, a respins propunerea  legislativă  în şedinţa din 29 martie 2007.

             
În temeiul  prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din  18  aprilie  2007.



Membrii Comisiei au examinat iniţiativa legislativă, avizul favorabil al Consiliului Legislativ transmis cu adresa nr.1613 din 28 noiembrie 2006 şi punctul de vedere  al  Guvernului,  transmis  cu  adresa nr.175 din 23 ianuarie 2007,  prin care  susţine  adoptarea  propunerii  legislative. 

Faţă  de aceste  considerente,  membrii  Comisiei  juridice, de disciplină şi imunităţi, au  hotărât,  cu  majoritate  de voturi, avizarea  favorabilă a  iniţiativei  legislative.



În raport cu obiectul şi conţinutul său, propunerea  legislativă  face parte din categoria legilor  organice.

